Dobbeltdrapsiktet skal ha jaget ofrene med jernrør
Sverige er rystet over det brutale dobbeltdrapet som fant sted i det lille tettstedet Ljungsbro utenfor Linköping i Sverige natt til lørdag. 33-åringen er siktet for drapene, men nekter altså for å ha noe med saken å gjøre. Det tror ikke politiet på. De mener at han jaget to gutter i 15-årsalderen i et villaområde utstyrt med et jernrør, ifølge Aftonbladet. TV4 melder at guttene tok seg inn i en kjeller for å komme seg unna mannen. BAKGRUNN:Kvinne og tenåringsgutt drept i SverigeParet som bor i huset skal ha våknet av bråket, og gått i kjelleren for å se hva som skjedde. Der fant de tre personer. Ifølge Aftonbladets kilder skal den ene gutten ha vært bundet, og skal ha blitt slept ut av kjelleren av siktede da paret kom dem til unnsetning. Paret som bodde i huset skal ha klart å få den andre gutten i sikkerhet. Den 57 år gamle kvinnen i huset skal så ha løpt etter for å hjelpe gutten som skal ha vært bundet. Det endte med at hun og 15-åringen skal ha blitt ihjelslått med jernrøret.Til det svenske nyhetsbyrået TT bekrefter pressetalsmann Thomas Agnevik i Östgöta-politiet at de mistenker at siktede jaget guttene ned i kjelleren. - Ja, jeg er redd for at det var slik det var, sier han. Innbyggerne i Ljungsbro er nå i sjokk over det som har skjedd. - Ingen forstår hvordan det kunne skje i lille Ljungsbro. Det har rystet alle, sier Johanna Adolfsson (26) til Aftonbladet. Den drapssiktede 33-åringen har totalt 15 saker på rullebladet. Han er tidligere dømt til fengsel for mishandling, trusler og brudd på narkotikaloven. - Han er kapabel til mye, men dette her hadde man aldri kunnet tro, sier en kvinne som tidligere har vitnet mot mannen til Aftonbladet.
33-åringen som er siktet for å ha drept en gutt (15) og en kvinne (57) utenfor Linköping nekter for drapene. På sin side mener politiet at mannen er psykisk syk.